

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-526-С/19/ 20-20, О.С.,

Датум: 15.12.2020. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) и члана 190. Закона о општем управном поступку („Службени гласник Републике Српске“, број: 13/02, 87/07, 50/10 и 66/18), поступајући по Рјешењу Комисије за жалбе Републике Српске о поновном поступку и одлучивању о сукобу интереса народног посланика у Народној скупштини Републике Српске Миленка Вићановића на сједници одржаној дана 15.12.2020. године, донијела је:

**Р Ј Е Ш Е Њ Е**

Миленко Вићановић, народни посланик у Народној скупштини Републике Српске, не налази се у сукобу интереса.

**О б р а з л о ж е њ е**

Дана 09.04.2019. године Републичка комисија за утврђивање сукоба интереса у органима власти Републике Српске запримила је од стране Transparency international Bosne i Hercegovine пријаву за утврђивање сукоба интереса народног посланика у Народној скупштини Републике Српске Миленка Вићановића.

Достављеном пријавом наведено је: „Transparency international Bosne i Hercegovine је упознат са информацијама које указују на постојање околности сукоба интереса у смислу члана 5. Закона о спречавању сукоба интереса у органима власти Републике Српске. Конкретно, г-дин Миленко Вићановић, који је посланик у Народној скупштини Републике Српске истовремено обавља функцију директора јавног предузећа Јавног предузећа АД “Комуналац“ Бијељина.(наводи из пријаве)“

Дана 18.04.2019. године Комисија је донијела Закључак број 02-526-С/19-1, О.С којим одбацује иницијативу Transparency international Bosne i Hercegovine за утврђивање сукоба интерeса народног посланика у Народној скупштини Републике Српске, Миленка Вићановића, као неосновану. Комисија у Закључку наводи да је Transparency international Bosne i Hercegovine у иницијативи дао криво тумачење члана 5. Закона о спречавању сукоба интереса у органима власти Републике Српске наводећи да сaмо одборници могу бити директори јавних предузећа, што је чланом 5. управо забрањено.

Благовремено, у законом предвиђеном року Transparency international Bosne i Hercegovine изјавио је жалбу против Закључка Републичке комисије за утврђивање сукоба интереса у органима власти Републике Српске број: 02-526-С/19-1, О.С. од 18.04.2019. године. Жалилац је мишљења да је Комисија у Закључку поступила супротно члану 5. Закона о општем управном поступку Републике Српске, те члану 15. Закона о спречавању сукоба интереса у органима власти Републике Српске.

Рјешењем Комисије за жалбе Републике Српске број: 01-59-4/19 од 05.06.2019. године, одбачена је жалба јер како наводе подносилац жалбе нема статус странке, већ је исти само иницијатор поступка, тако да не може ни улагати правне лијекове, конкретно жалбу, на ожалбени Закључак Републичке комисије за утврђивање сукоба интереса у органима власти Републике Српске.

Transparency international Bosne i Hercegovine је изјавио Тужбу на Рјешење Комисије за жалбе број: 01-59-4719 од 05.06.2019. године. У тужби наводи да тужилац сматра да тужени није правилно примјенио одредбе Закона о спречавању сукоба интереса у органима власти Републике Српске и Закона о општем управном поступку Републике Српске, те неправилно утврдио чињенично стање, извео погрешан закључак и донио незакониту одлуку.

Поступајући по Тужби Окружни суд у Бањој Луци је донио Пресуду број: 11 0 U 025054 19 U дана 06.10.2020. године да се тужба уважава и оспорени акт поништава. У образложењу пресуде се наводи да тужилац као подносилац иницијативе није странка у поступку утврђивања сукоба интереса, али да у овом случају такав поступак није ни покренут у смислу члана 16. став 1. Закона, да исти поступак није спроведен, нити је донесена одлука о утврђивању сукоба интереса, већ је иницијатива тужиоца одбачена Закључком, због чега тужилац којег таква одлука директно погађа има право на подношење жалбе против истог.

Комисија за жалбе је следећи ставове Окружног суда у Бањој Луци и уважавајући правно схватање и примједбе суда у погледу поступка, размотрила све чињенице и наводе истакнуте у Закључку и одлучила да Рјешењем број 01-60-10/20 од дана 16.11.2020. године поништи Закључак Републичке Комисије и предмет врати првостепеном органу на поновни поступак.

Поступајући по Рјешењу Комисије за жалбе Комисија је донијела Одлуку о покретању поступка за утврђивање сукоба интереса господина Миленка Вићановића број 02-526-С/19/20-13, О.С. дана 24.11. 2020. године.

Комисија је дана 26.11.2020. године упутила Иницијативу о покретању поступка за утврђивање сукоба интереса број: 02-526-С/19/20-14,О.С. на изјашњење Миленку Вићановићу.

Дана 26.11. 2020. године Комисија је упутила допис Агенцији за посредничке, информатичке и финансијске услуге број: 02-526-С/19/20-15, О.С. у којем тражи доставу података о упису пословног субјекта АД „ Комуналац“ Бијељина у регистар.

Комисија је дана 26.11. 2020. године упутила допис 02-526-С/19/20-16, О.С., АД .„Комуналац“ Бијељина у којем тражи доставу податка да ли господин Миленко Вићановић тренутно обавља функцију директора АД „Комуналац“ Бијељина.

Дана 01.12.2020 године Комисија је запримила допис АД „ Комуналац“ Бијељина број 8164/2020 у коме се наводи да господин Миленко Вићановић не обавља функцију директора АД „Комуналац“ Бијељина. У допису се даље наводи да је господин Миленко Вићановић Одлуком о разрјешењу функције директора АД „Комуналац“ Бијељина број 4543/2020, коју је донио Надзорни одбор АД „Комуналац“ Бијељина на сједници одржаној дана 10.07.2020. године, разријешен функције директора АД „Комуналац“ Бијељина са даном 19.07.2020. године.

Комисија је дана 02.12.2020. године запримила Изјашњење господина Миленка Вићановића о иницијативи о покретању поступка за утврђивање сукоба интереса. У Изјашњењу именовани наводи да није у сукобу интереса.

Комисија је дана 09.12.2020. године запримила допис Агенције за посредничке, информатичке и финансијске услуге у Бањој Луци у којем се може увидјети да Миленко Вићановић није лице овлаштено за заступање наведеног субјекта.

Због свега напред наведеног господин Миленко Вићановић не налази се у сукобу интереса и рјешено је као у диспозитиву овог рјешења

Поука о правном средству:

Против овог рјешења незадовољна странка може у року од 15 (петнаест) дана од дана пријема овог рјешења, поднијети жалбу Комисији за жалбе. Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Народна скупштина Републике Српске, н/р народног посланика Миленка Вићановића , Трг јасеновачких жртава бр.1, 78 000 Бања Лука
2. Transparency international Bosna i Hercegovina, Удружење за борбу против корупције БиХ, Гајева бр.2, 78 000 Бања Лука
3. У спис предмета
4. а/а