

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-704-С/20-3, О.С.

Датум: 15.12.2020.године

**ЗЛАТАН ЛАЗАРЕВИЋ**

**ПРЕДМЕТ: Мишљење -доставља се**

Златан Лазаревић, обратио се Републичкој комисији за утврђивање сукоба интереса у органима власти Републике Српске (у даљем тексту: Комисија) са захтјевом за давање мишљења о постојању сукоба интереса путем мејла дана 07.12.2020. године, а исти допис Комисија је запримила сљедећи дан путем поште. У допису је навео да је на сједници Скупштине града Бијељина одржаној дана 12.10.2020. године именован на функцију в.д. директора Аграрног фонда Бијељина, а чији је оснивач Град Бијељина. Даље наводи да је на локалним изборима одржаним дана 15.11.2020. године, са довољним бројем гласова освојио и мандат одборника Скупштине града Бијељина, те се обраћа Комисији ради добијања мишљења да ли би вршећи обје функције постојао сукоб интереса сходно Закону о спречавању сукоба интереса у органима власти Републике Српске.

С обзиром да је странка навела да је потребан одговор Комисије у што хитнијем року, предсједница је у телефонском разговору замолила странку да се у што краћем року изјасни да ли постоји повреда по члану 7. Закона о спречавању сукоба интереса у органима власти Републике Српске, о чему је сачињена Службена забиљешка, број: 02-704-С/20-1-1, О.С. од 09.12.2020. године

Златан Лазаревић је исти дан доставио одговор Комисији у којем наводи: „... под пуном моралном, материјалном и кривичном одговорношћу изјављујем да нисам члан управног, надзорног одбора нити директор привредног друштва, нити сам власник било каквог предузећа, које има закључен уговор о финансијској сарадњи са Аграрним фондом Бијељина, као што није нико и од чланова моје породице власник било каквог предузећа које има финансијску сарадњу са Аграрним фондом Бијељина, нити члан моје породице има финансијски интерес у неком привредном друштву, те да ја немам закључен уговор о пружању личних услуга са јавним предузећем, као што нема нико од чланова моје породице.“ (завршен цитат)

Разматрајући захтјев Златана Лазаревића, Републичка комисија за утврђивање сукоба интереса у органима власти Републике Српске, у складу са чланом 16. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) на сједници одржаној дана 15.12.2020. године дала је сљедеће:

**М И Ш Љ Е Њ Е**

Сходно члану 4. тачка а) алинеја трећа Закона о спречавању сукоба интереса у органима власти Републике Српске („Службени гласник Републике Српске“, број: 73/08, 52/14), одборник у јединици локалне самоуправе је функционер на којег се односе одредбе Закона о спречавању сукоба интереса у органима власти Републике Српске.

Аграрни фонд Града Бијељина основан је Одлуком о оснивању Аграрног фонда Града Бијељина („Службени гласник Града Бијељине“, број 19/13) основао је Град Бијељина и као такав је уписан у судски регистар надлежног суда у Бијељини и има својство правног лица.

Законом о спречавању сукоба интереса у органима власти Републике Српске Аграрни фонд Града Бијељина a priori није регулисан, те обављање функције одборника у скупштини јединице локалне самоуправе и директора, односно вршиоца дужности директора Аграрног фонда  **не представља сукоб интереса.**

У Одлуци о оснивању Аграрног фонда града Бијељина, у погледу неспојивости, само је у члану 14. прописано да директор и запослени у Фонду не могу бити чланови Управног одбора.

Вршењем истовремено функција одборника у скупштини јединице локалне самоуправе и директора, односно вршиоца дужности директора, не би дошло до сукоба интереса под условима како је наведено у одговору који је Комисији доставио господин Златко Лазаревић.

Те смо се у овом Мишљењу позвали на члан 7. Закона о спречавању сукоба интереса у органима власти који се односи на забрану пружања личних услуга, а напомињемо да Аграрни фонд није јавно предузеће, већ sui generis установа, а директор, односно вршилац дужности директора исте не смије имати закључен Уговор о пружању личних услуга са Аграрним фондом, те не смије ни у ком виду пословати са Аграрним фондом те на тај начин остваривати личну корист или на други начин интересно погодовати себи или другом лицу.

Чланом 7. Закона о спречавању сукоба интереса у органима власти прописана је забрана пружања личних услуга, цит:

„(1) Изабрани представници, носиоци извршних функција и савјетници не могу закључивати уговоре о пружању личних услуга са јавним предузећем.

(2) Изабрани представници, носиоци извршних функција и савјетници не могу закључивати уговоре о пружању личних услуга са привредним друштвом које закључује уговоре или на други начин послује са органом власти Републике или јединице локалне самоуправе.

(3) Одредба става 2. овог члана примјењује се само на привредна друштва која су закључила уговор или послују са органом власти Републике или јединице локалне самоуправе истовремено док изабрани представник, носилац извршне функције или савјетник врши јавну функцију и када вриједност уговора или посла прелази 30. 000 КМ годишње.

(4) Забрана из става 1. овог члана за одборнике скупштина јединица локалне самоуправе односи се само на јавна предузећа које је основала јединица локалне самоуправе у којој изабрани званичник врши функцију одборника.“

С обзиром да је Златан Лазаревић у горе наведеном одговору под пуном моралном, материјалном и кривичном одговорношћу изјавио да није дошло до повреде члана 7. Закона о спречавању сукоба интереса у органима власти Републике Српске, у конкретном случају не постоји неспојивост између функције одборника и в.д. директора Аграрног фонда Града Бијељине.

Међутим, одборник у јединици локалне самоуправе својим дјеловањем не смије прекршити одредбе члана 3. и 9. Закона о спречавању сукоба интереса у органима власти Републике Српске и на тај начин остварити било коју предност за себе или Аграрни фонд, у којем је в.д. директор.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Сходно наведеном, неће бити у сукобу интереса одборник у скупштини општине/града који истовремено обавља функцију в.д. директора Аграрног фонда, с тим да **на сједницама скупштине општине не смије гласати уколико се буде одлучивало о било којем питању који се односи на тај Аграрни фонд** и дужан је у таквим ситуацијама да се уздржи од гласања, те на сједници објасни разлоге због којих се уздржава од гласања.

Посебно наглашавамо да изабрани представници **не смију користити јавну функцију за личну добит или добит лица које је са њима повезано**, а у вези чланом 4. тачка г) Закона о спречавању сукоба интереса у органима власти Републике Српске којом је прописано да се чланом породице сматрају брачни или ванбрачни друг изабраног представника, дијете, усвојилац, усвојеник и дијете брачног друга (пасторак/пасторка).

С поштовањем,

ПРЕДСЈЕДНИЦА КОМИСИЈЕ

Обренка Слијепчевић

Доставити:

1.Златан Лазаревић,

2 .У спис предмета

3. a/a